遊濂泉
作者：趙必𤩪
朝代：宋

paragraphs: 星巖高哉不知其幾千丈兮，下有儒宮上接青雲梯。
綠凹鑿破冰泉冽，泉以濂名宗濂溪。
濂翁去今凡幾載，一脈流通無窒礙。
光風霽月此山中，景物因人成勝概。
亭翼翼，水泠泠，一清不著點子塵。
眼前色色俱呈露，何必解蘭縛塵纓。
君不見孤山六一泉，硯州包公井。
君子之澤深且長，清風千古霜凜凜。
我欲採薇隠此山，祇恐林慚澗恧鎖松關。
我欲祠下筆一詞，又恐寒泉痛洗凝之詩。
解襟坐石濯清泠，一歃寒冰和露飲。
雪我酒腸霜詩脾，此身疑在神仙境。
倩君爲問玉皇借玉鞭，鞭起睡龍騎上天。
持此一瓢濂翁泉，一雨炎荒洗蠻烟。